Carsten Skjelbreid leder «Norske helter»: – Mamma Gro er min største helt
ARTIKKELEN ER OVER FIRE ÅR GAMMEL – Når man får høre at man skal lage helteshow, blir man skeptisk til hvor mange helter som egentlig finnes. Men etter å ha lest sakene om kandidatene, tenkte jeg bare «wow!». Det er mange rørende, hjertevarme saker, sier Skjelbreid til VG. VG-leserne har i høst nominert sine egne helter, og flere av historiene er fortalt i VG, som fortellingen om 8-årige Victor som har reddet farens liv fem ganger, og de norske sjømennene som har reddet nesten 2000 flyktninger fra drukningsdøden. VG samarbeider med TVNorge og Gjensidigestiftelsen om kåringen av Norske helter, som kulminerer i et to timer langt prisshow på TVNorge 7. desember. Som altså Carsten Skjelbreid skal lede. – Jeg synes det er en utrolig varm og fin prisutdeling. De som skal hylles er ikke kjendiser, skuespillere eller reklamebransjen, men noen som har gjort noe helt utenom det vanlige som har betydd enten at noen eller flere har overlevd, eller at noens liv er forandret til noe mye bedre. Og mange har ingen relasjon til hverandre. Dette er mennesker som har begått uselviske handlinger der medmenneskelighet går foran alt annet, understreker TV-profilen. Han er kjent fra underholdningsprogrammer som «Vinn på minuttet» og «Skal vi danse», og som programleder i TV 2-sporten. I februar ledet han OL-sendinger fra Sotsji på TV 2, og i mars ble det kjent at han sluttet etter 15 år i kanalen, og begynte i SBS Discovery-kanalen MAX, som er en del av TVNorge-familien. Men selv om prisshowet ikke handler om kjendiser, er en rekke kjente mennesker med for å hylle hverdagsheltene, blant annet Harald Eia, Anne Rimmen, Sandra Lyng Haugen, Odd-Magnus Williamson og Hege Schøyen.Skjelbreid har også sittet Norske helter-juryen, og kjenner derfor heltehistorien godt. – Rausheten til mange mennesker imponerer meg. Mange ser nok på seg selv som rause, for eksempel om du ser en innsamlingsaksjon på TV eller bilder fra et sultrammet Afrika, og tenker at du skal hjelpe til. Men noen fortsetter med å hjelpe til i 35 år, og har den «driven» til å hjelpe rusmisbrukere, asylsøkere eller vanskeligstilte, hver dag halve livet. Den rausheten kan det være greit med en påminnelse om, sier han og legger til: – Vi har en tendens til å si at «vi har møtt veggen», bare det er steng på treningssenteret. Vi overdramatiserer egne problemer. Men når reelle problemer oppstår, det er da heltene kommer. Det kan være en bror, en søster, en nabo eller en totalt fremmed – du vet aldri hvem helten er. Og heldigvis: De fleste av oss slipper å møte en helt. Selv sier Skjelbreid han er så heldig at han aldri har vært i nød eller livsfare, eller måttet bli reddet fra noe. – Jeg skal være glad det ikke er en sånn helt i livet mitt. Min helt får bli min mor Gro som tok vare på meg! Vi har alle helter i større og mindre grad, men de som skal hylles har ekstreme historier, og da blir det litt banalt å komme med Kenny Dalglish (tidligere fotballspiller og manager, journ.anm.), påpeker sportsentusiasten med et smil.Rundt 420 innspill til eksepsjonelle norske helter ble sendt inn til VG. – Responsen har vært overveldende! Det har vært både vanskelig og inspirerende å gå gjennom kandidatene. Det finnes så utrolig mange helter der ute, og veldig mange av disse bringer sterke og viktige historier med seg. Jeg må innrømme at jeg har felt noen tårer i gjennomgangen av alle nominerte, sier digitalredaktør i VG, Ola Stenberg. 12 priser skal deles ut i ulike kategorier, som Årets unge helt, Årets ildsjel og Årets medmenneske. – Det føles veldig godt å sette pris på noen som virkelig fortjener det. Og jeg håper disse blir et symbol på hvor viktig det er med helter. Det er veldig mange flere som fortjener å bli satt pris på enn de som står på scenen som vinnere under dette showet. VG lover å fortsette arbeidet med å trekke frem helter og deres viktige historier, sier Stenberg. Også ifølge Skjelbreid kunne det vært mange flere priser: – Vi kan dessverre ikke ha 2.000 priser og få med alle som fortjener det. Vi kunne sikkert hatt et 12 timer langt show med alle de foreslåtte kandidatene, men et sted må vi sette grensen. – Men om programmet varte 12 timer, hadde du stilt som programleder da? – Ja, ja! Og gått for en Guinness-rekord samtidig, sier han leende.
Når 12 priser skal deles ut til helt vanlige nordmenn som har begått helt eksepsjonelle heltedåder, er det Carsten Skjelbreid som styrer festen. har begått helt eksepsjonelle heltedåder, er det Carsten Skjelbreid som styrer festen.